CELEX: 62018TN0047
Language: sk
Date: 2018-01-29 00:00:00
Title: Vec T-47/18: Žaloba podaná 29. januára 2018 – UZ/Parlament

9.4.2018   
            
            
               SK
            
            
               Úradný vestník Európskej únie
            
            
               C 123/24
            
         Žaloba podaná 29. januára 2018 – UZ/Parlament
   (Vec T-47/18)
   (2018/C 123/31)
   Jazyk konania: francúzština
   
      Účastníci konania
   
   
      Žalobca: UZ (v zastúpení: J.-N. Louis, avocat)
   
      Žalovaný: Európsky parlament
   
      Návrhy
   
   Žalobca navrhuje, aby Všeobecný súd:
   rozhodol, že
   
               —
            
            
               rozhodnutie generálneho sekretára Európskeho parlamentu z 27. februára 2017, ktorým sa mu ukladá disciplinárne opatrenie zaradenia do nižšej platovej triedy, a to z platovej triedy AD13, platový stupeň 3 do platovej triedy AD12, platový stupeň 3 s účinnosťou k 1. marcu 2017 a ktorým mu boli znížené na nulu body za zásluhy nadobudnuté v platovej triede AD13, sa zrušuje,
            
         
               —
            
            
               rozhodnutie o zamietnutí jeho žiadosti o pomoc sa zrušuje,
            
         
               —
            
            
               Európsky parlament je povinný nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobca uvádza štyri žalobné dôvody.
   
               1.
            
            
               Prvý žalobný dôvod založený na porušení článku 41 Charty základných práv Európskej únie a článkov 3 a 22 prílohy IX služobného poriadku úradníkov Európskej únie (ďalej len „služobný poriadok“), keďže menovací orgán (ďalej len „MO“) nevypočul žalobcu ani na účely prijatia rozhodnutia na základe článku 3 prílohy IX, ani pred zamietnutím jeho žiadosti o pomoc podľa článku 24 služobného poriadku.
            
         
               2.
            
            
               Druhý žalobný dôvod založený na porušení článkov 9, 10 a 16 prílohy IX služobného poriadku, keďže napadnuté disciplinárne rozhodnutie podľa žalobcu porušuje zásadu proporcionality a ukladá žalobcovi všeobecnú sankciu, ktorú nestanovuje príloha IX služobného poriadku, konkrétne zaradenie do nižšej platovej triedy, vymazanie bodov za zásluhy a jeho vylúčenie z akýchkoľvek riadiacich úloh.
            
         
               3.
            
            
               Tretí žalobný dôvod založený na protiprávnosti úkonov disciplinárnej komisie, keďže podľa neho táto komisia nielen že začala protiprávne konať vo veci bez toho, aby bol predtým žalobca vypočutý, ale zároveň v rámci celého priebehu konania porušovala právo na obranu.
            
         
               4.
            
            
               Štvrtý žalobný dôvod založený na porušení článku 24 služobného poriadku, a to najmä tým, že MO žalobcu nevypočul pred zamietnutím jeho žiadosti o pomoc.